Per Ørum Jørgensen (KF), 2008-05-27:
Da regeringen sammen med et bredt udsnit af Folketingets partier faktisk alle partier, undtagen Enhedslisten - den 21. februar i år indgik en energiaftale, satte man en milepæl i dansk energipolitik.
Det er den mest ambitiøse energiaftale, der er indgået i Danmark, en energiaftale, som peger fremad, en energiaftale, som fortsætter den konsensus, der er omkring dansk energipolitik.
Jeg vil godt benytte lejligheden til at takke ministeren for denne energipolitiske redegørelse for 2008, som netop tager udspring i vores energiaftale.
Det, vi fra konservativ side særlig hæfter os ved, er, at energiaftalen sikrer og beskriver de virkemidler, der skal sikre, at vi fortsat får en jævn fremgang i andelen af vedvarende energi i Danmark.
Det tror jeg alle er klar over og opmærksomme på er helt centralt for at leve op til også de internationale forpligtelser, vi har vedrørende de klimaudfordringer, vi står over for.
Det er således, at under den nuværende regering har andelen af vedvarende energi haft en vækst årligt på ca. 1 pct.
Det er ikke bare vindmøller, det er biogas, det er ikke mindst biomasse og en lang række forskellige teknologier, der har sikret denne stigning.
Med den nye energiaftale vil man faktisk se, at andelen af vedvarende energi årligt løftes med omkring 1,3 pct.
Jeg synes, det er ganske flot, og det er klart, at det kræver en massiv indsats på alle fronter.
Jeg tror faktisk, at både de mennesker, der overværer den her debat, og ikke mindst også de aktører, der skal agere på det energipolitiske område, er utrolig glade for, at vi kan stå sammen om en fælles energipolitik, at vi har fælles mål, og at vi har nogle fælles ønsker om, hvor vi skal hen.
Vi kan leve med, at Enhedslisten står uden for, men grundlæggende står vi i Folketinget sammen om, hvor vi skal bevæge os hen på det energipolitiske område i de kommende år.
Jeg ved godt, at folk, der overværer den her debat, måske vil opfatte det, som om der er voldsom modstrid, at vi skælder ud på hinanden, at vi er utilfredse med hinanden, på trods af - og det er så det store mysterium for alle derude - at vi har indgået en fælles aftale.
Det undrer også mig, at vi i dele af oppositionen konstant skal konfronteres med kritikpunkter, som egentlig hører fortiden til, og at man ikke vælger at sige, at vi nu har indgået en aftale.
Vi har i månedsvis forhandlet for at nå frem til det her mål, men man kører så fortsat en kritisk retorik, en retorik, som for mig at se er ude af proportioner.
Jeg synes ikke, det er rimeligt, og jeg synes ikke, det er konstruktivt i forhold til den indsats, som vi står over for at skulle gøre, og som vi alle sammen har taget ansvar for i relation til den energiaftale, vi har indgået.
Jeg synes, det er vigtigt i forhold til den her debat at få sagt, at der altså er væsentlig mere, der samler end skiller Folketingets partier på det her felt.
Vi kan altid stå med vores tal, og vi kan altid stå med vores holdninger, men det, der er væsentligt, er, at vejen er lagt for dansk energipolitik i rigtig mange år frem.
Det, jeg også synes er bemærkelsesværdigt og værd at fremhæve i forbindelse med den energiaftale, som vi har indgået, er, at det i høj grad er en understregning af, at energipolitikken er et europæisk fænomen, et globalt fænomen.
For det er klart, at de virkemidler af forskellig art, vi har besluttet os for, selvfølgelig også skal være i overensstemmelse med, hvad vi skal levere i forhold til EU, og hvad vi skal levere i forhold til de internationale aftaler, vi ellers har indgået.
Her er Danmark fortsat helt i front, og det skal vi også fortsat være.
Det er fornuftigt, det er en god forretning.
Vi ser, at eksporten af miljøteknologi, energiteknologiske produkter slår nye rekorder hvert år - sidste år var det 60 mia. kr.
Ved at skubbe på, som vi gør her, vil vi se en stadig støt stigende eksport på det her felt.
Det er i høj grad også et af svarene på det spørgsmål, man i yderområderne tit stiller hinanden, nemlig hvad man i fremtiden skal leve af.
Her har vi faktisk et af svarene.
Vi har netop set, at mange af vores yderområder har taget fat om den her problemstilling og har set energi- og miljøpolitikken som et redskab til at skabe lokal vækst, og det synes jeg faktisk også er værd at bemærke i forbindelse med den her energipolitiske redegørelse.
Jeg skal på vegne af Venstre, Socialdemokratiet, Dansk Folkeparti, Det Konservative Folkeparti, SF, Det Radikale Venstre og Ny Alliance fremsætte følgende:
Forslag til vedtagelse »Regeringens energipolitiske redegørelse 2008 afspejler, at der med den brede politiske aftale af 21. februar 2008 er lagt rammer for den fortsatte energipolitik.
Folketinget konstaterer med tilfredshed, at der løbende vil blive fulgt op på aftalens implementering om 20 pct. VE i 2011 og målsætningen om et fald i bruttoenergiforbruget på 2 pct. i 2011.
Forligskredsen har konkret aftalt en række virkemidler, og herudover vil der blive fulgt op gennem bl.a.:
- Udarbejdelse af en række analyser i 2008 og 2009 med oplæg til initiativer herunder: - en strategi for reduktion af energiforbruget i bygninger, herunder for hvordan man fjerner barrierer i den almene boligsektor, - tarifstruktur m.m., - styrkelse af energibesparelser i statslige institutioner, - mere effektiv indvinding af olie og gas. - Fremlæggelse af en årlig status for opfyldelse af mål og igangsatte analyser.«